En 32-årig bilist er fredag eftermiddag blevet varetægtsfængslet i fire uger efter et grundlovsforhør ved Retten i Aalborg. Det oplyser anklager Stine Eriksen fra Nordjyllands Politi. Bilisten var sigtet for tre forhold af vanvidskørsel, fordi han ifølge anklagemyndigheden bragte andres liv og førlighed i fare i forbindelse med en biljagt i Øgade-kvarteret i Aalborg torsdag eftermiddag. Kørte i påvirket tilstand Manden var desuden sigtet for at være narkopåvirket samt at køre bil uden at være i besiddelse af kørekort, da bilisten har fået det frakendt ved en tidligere lejlighed. Den 32-årige mand blev ifølge anklageren varetægtsfængslet med den begrundelse, at det ville krænke retsfølelsen ikke at fængsle ham på grund af grovheden af hans forseelser i forbindelse med torsdagens biljagt. Bilisten kærede varetægtsfængslingen til landsretten.

Referat:
Retten i Aalborg valgte fredag eftermiddag at varetægtsfængsle en 32-årig mand i fire uger, efter at han var involveret i en biljagt torsdag eftermiddag.